Kommisorium for DSOG’s arbejdsgruppe for gynækologisk kodning

**Baggrund**

LPR (Landspatientregisteret) danner grundlag for kvalitetsdatabaser, sundhedsstatistik og økonomi i sundhedsvæsenet. Data til LPR indberettes via SKS-koder, som de enkelte klinikere og afdelinger knytter til patientkontakterne.

Det er derfor af største vigtighed, at klinikere er klædt på til at kode både korrekt og komplet.

**Formål**

Formålet med arbejdsgruppen er at:

1. Sikre ensartet kodning til LPR, dvs udstikke retningslinier for anvendelse af koder og specifikke definitioner for de enkelte koder
2. Samarbejde med SDS (Sundhedsdatastyrelsen) om at optimere muligheden for at anvende data fra LPR til forskning og kvalitetssikring
3. I SKS findes et meget stort antal koder, og en del af udvalgets opgave er at sikre at relevante koder er tilgængelige, således at vi opnår de ønskede data. Derfor samarbejder udvalget med SDS om korrekt og entydig ordlyd på gynækologisk relevante SKS-koder, at lukke irrelevante koder, og at oprette nye koder ved behov

**Mandat/beslutningsdygtighed**

Ændringer af SKS-koder der har relevans for det gynækologiske speciale skal gå gennem kodeudvalget

Udvalget refererer til DSOG’s bestyrelse, som har den endelige beslutningdygtighed

**Medlemmer**

Medlemmer udpeges af DSOG’s bestyrelse

Udvalget består af 4-7 læger, gerne med repræsentanter fra både benign gynækologi, onkogynækologi, urogynækologi og fertilitet. Det tilstræbes også, at udvalget er bredt geografisk repræsenteret.

Arbejdsgruppen kan nedsætte underarbejdsgrupper med eksterne repræsentanter og med specifikke ansvarsområder.

Repræsentant fra RKKP inviteres efter behov

**Opgaver**

Udvalget tilsigter at oprette en online kodevejledning, tilgængelig via DSOG’s hjemmeside. Den vil blive udbygget med tiden.

Udvalget vil informere om nyheder og eventuelle ændringer via DSOG’s hjemmeside og via de kodeansvarlige læger på de kliniske afdelinger.

Udvalget samarbejder løbende med SDS om at opdatere tilgængelige koder og samarbejder med styregrupperne for de kliniske databaser

**Mødehyppighed**

Udvalget mødes to gange årligt eller efter behov

**Økonomi**

DSOG afholder udgifter til transport ifm møder (for DSOG-medlemmer). Medlemmer kan ansøge DSOG om tilskud til evt internationale møder indenfor udvalgets arbejdsområder